input: DECIZIA DE PUNERE ÎN APLICARE A COMISIEI
  din 31 octombrie 2013
  de modificare a Deciziilor 2005/734/CE, 2006/415/CE și 2007/25/CE în ceea ce privește perioada lor de aplicare
  [notificată cu numărul C(2013) 7148]
  (Text cu relevanță pentru SEE)
  (2013/635/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
  având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
  având în vedere Regulamentul (CE) 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (3), în special articolul 18,
  având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (4), în special articolul 63 alineatul (3),
  întrucât:
  (1)
  Deciziile 2005/734/CE (5), 2006/415/CE (6) și 2007/25/CE (7) ale Comisiei au fost adoptate cu privire la focarele de gripă aviară înalt patogenă de subtip H5N1 în vederea protejării sănătății umane și animale în Uniune.
  (2)
  Decizia 2005/734/CE stabilește măsuri de biosecuritate pentru a limita riscul de transmitere a gripei aviare înalt patogene cauzate de subtipul H5N1 la păsările de curte și la alte păsări ținute în captivitate de la păsările sălbatice vii și prevede un sistem de depistare timpurie în zonele cu grad ridicat de risc. Decizia 2006/415/CE prevede anumite măsuri de protecție care trebuie aplicate în cazul apariției unui focar de gripă aviară înalt patogenă de subtip H5N1 la păsările de curte pe teritoriul unui stat membru, inclusiv stabilirea de zone A și B în urma apariției unui focar suspect sau confirmat pentru boala respectivă. Mai mult, Decizia 2007/25/CE stabilește anumite măsuri de protecție referitoare la gripa aviară înalt patogenă și circulația păsărilor de companie care își însoțesc proprietarii în Uniune.
  (3)
  Măsurile stabilite în deciziile respective se aplică până la 31 decembrie 2013. Cu toate acestea, în țările terțe continuă să apară focare de gripă aviară înalt patogenă de subtip H5N1 la păsările sălbatice și la păsările de curte, constituind, prin urmare, un risc pentru sănătatea animală și umană în cadrul Uniunii.
  (4)
  Având în vedere situația epidemiologică în ceea ce privește gripa aviară înalt patogenă de subtip H5N1, este adecvat să se continue diminuarea riscurilor generate de infecția respectivă prin menținerea măsurilor de biosecuritate, a sistemelor de depistare timpurie și a anumitor măsuri de protecție în ceea ce privește focarele la păsările de curte și circulația păsărilor de companie provenind din țări terțe către Uniune.
  (5)
  În plus, o evaluare externă (8) a rețelei de intervenție de urgență a Uniunii în 2012 a demonstrat că măsurile de protecție adoptate la nivelul Uniunii în ceea ce privește focarele de gripă aviară, inclusiv cele prevăzute în Decizia 2006/415/CE, sunt considerate relevante și eficiente de către statele membre.
  (6)
  Ca atare, perioada de aplicare a Deciziilor 2005/734/CE, 2006/415/CE și 2007/25/CE ar trebui extinsă până la 31 decembrie 2015.
  (7)
  Prin urmare, Deciziile 2005/734/CE, 2006/415/CE și 2007/25/CE ar trebui modificate în consecință.
  (8)
  Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
  ADOPTĂ PREZENTA DECIZIE:
  Articolul 1
  La articolul 4 din Decizia 2005/734/CE, data de „31 decembrie 2013” se înlocuiește cu data de „31 decembrie 2015”.
  Articolul 2
  La articolul 12 din Decizia 2006/415/CE, data de „31 decembrie 2013” se înlocuiește cu data de „31 decembrie 2015”.
  Articolul 3
  La articolul 6 din Decizia 2007/25/CE, data de „31 decembrie 2013” se înlocuiește cu data de „31 decembrie 2015”.
  Articolul 4
  Prezenta decizie se adresează statelor membre.
  Adoptată la Bruxelles, 31 octombrie 2013.